
Uznesenie Okresný súd Malacky, vo veci starostlivosti súdu o maloletú A. B., nar. XX.XX.XXXX, bytom ako matka, dieťa rodičov - matky C. D., nar. XX.XX.XXXX, trvale bytom D. XXX/XX, E. a otca F. B., nar. XX.XX.XXXX, trvale bytom G. H. I. XXX, o návrhu Úradu práce, sociálnych vecí a rodiny Malacky, so sídlom Záhorácka 2942/60A, Malacky, na nariadenie neodkladného opatrenia, takto rozhodol: I. Súd nariaďuje neodkladné opatrenie tohto znenia: Súd nariaďuje matke C. D., nar. XX.XX.XXXX, aby odovzdala maloletú A. B., nar. XX.XX.XXXX, do starostlivosti Diagnostického centra J., K. K. L. M. M. XX, J.. II. Neodkladné opatrenie bude trvať po dobu 3 mesiacov odo dňa nariadenia neodkladného opatrenia. III. Žiaden z účastníkov nemá nárok na náhradu trov konania. odôvodnenie: 1. Návrhom doručeným tunajšiemu súdu dňa 18.08.2025 sa Úrad práce, sociálnych vecí a rodiny (ďalej len ÚPSVaR) Malacky domáha nariadenia neodkladného opatrenia, ktorým by súd nariadil matke odovzdať maloletú do starostlivosti Diagnostického centra J., K. K. L. M. M. XX, J.. 2. Svoj návrh odôvodnil tým, že maloletá A. žije v spoločnej domácnosti s bratom A. B., matkou C. D. a strýkom matky pánom A. G., ktorý je zároveň majiteľom rodinného domu, v ktorom sa rodina v súčasnosti zdržiava. Spisovú dokumentáciu maloletej Diany oddelenie sociálnoprávnej ochrany detí a sociálnej kurately na úseku sociálnej kurately vedie od 08.06.2021, kedy sa matka a maloletá A. dostavili na ÚPSVaR Malacky po vyšetrení v psychiatrickej ambulancii NÚDCH Bratislava dňa 12.04.2021, kam bola maloletá odoslaná z oddelenia urgentného príjmu. V správe z pedopsychiatrického vyšetrenia sa uvádza, že maloletá A. bola privezená sanitkou RZP v sprievode polície po konflikte s matkou. Maloletá prestala užívať terapiu, údajne bola počas dňa ospalá, je vedená v pedopsychiatrickej ambulancii s diagnózou hyperkinetickej poruchy správania, nedodržiava enuretický režim. V škole sa vie sústrediť, prospech má priemerný. Režim nastavený nemá, nerešpektuje autority. Odporúčané bolo psychologické vyšetrenie v centre poradenstva a prevencie. Následne bola dňa 15.04.2021 maloletá vyšetrená v pedopsychiatrickej ambulancii F. D., s diagnózou porucha aktivity a pozornosti. Matka počas pohovoru na ÚPSVaR Malacky v júni 2021 uviedla, že maloletú A. nezvláda, maloletá odmieta užívať predpísanú liečbu, keď ju matka k tomu núti, maloletá začne byť nervózna, čo vyústi do hádky, maloletá odmieta akúkoľvek komunikáciu. Matka ďalej uviedla, že maloletá je agresívna, nervózna, ničí predmety, používa vulgarizmy a má sebapoškodzujúce úmysly. Podľa tvrdenia matky A. v škole riadne prospieva a škola nesignalizuje problémy. Matka maloletej A. s otcom maloletej v nežijú spoločnej domácnosti od roku 2009, ako príčinu uviedla alkoholizmus otca maloletej. Maloletá A. počas pohovoru uviedla, že do školy chodí rada, lieky nechce užívať, večer sa jej nechce spať, neskoro zaspáva. Základná škola N. O. G. E., kmeňová škola maloletej, v správe z júna 2021 uvádzala, že maloletá na vyučovaní pracuje priemerne, dochádzka do školy je výborná, matka so školu spolupracuje. V školskom prostredí je maloletá tichá,
nenápadná, sama sa do vzdelávacieho procesu nezapája, je potrebné ju usmerňovať, so spolužiakmi nekomunikuje, pri rozhovore sa vyhýba očnému kontaktu. Z psychologicko-diagnostického vyšetrenia vykonaného v Centre poradenstva a prevencie (ďalej len CPaP) v F. dňa 30.06.2021 vyplynulo, že celková intelektová kapacita maloletej sa pohybuje v pásme podpriemeru. Odporúčané bolo špeciálnopedagogické vyšetrenie a riešiť emočné problémy v spolupráci so psychologičkou centra poradenstva a prevencie. V rámci vykonávaných opatrení oddelením sociálnoprávnej ochrany detí a sociálnej kurately v roku 2021 vyplynulo, že maloletej bola zmenená pedopsychiatrická liečba, ktorú maloletá užívala, maloletá v tom období navštevovala CPaP v F., chodila na stretnutia so psychologičkou B. P.. Matka sa opätovne na oddelenie sociálnoprávnej ochrany detí a sociálnej kurately v Malackách dostavila dňa 08.10.2024, pričom uviedla, že má s maloletou A. výchovné problémy, maloletá ju nerešpektuje, vyhráža sa jej, nadáva jej, je agresívna, ničí predmety. V školskom prostredí pedagógov rešpektuje, má však problémy s učením, so sústredením, má zhoršený prospech. Matke bolo odporúčané neodkladne zabezpečiť pre maloletú pedopsychiatrické vyšetrenie. Maloletá A. bola dňa 15.10.2024 privezená sanitkou RZP v sprievode matky do pediatrickej ambulancie OUP NÚDCH Bratislava pre agresívne správanie maloletej. Matka maloletej počas vyšetrenia uviedla, že sa dlhodobo trápi s agresívnym správaním maloletej A., ktorá neužíva predpísanú liečbu a nechodí poriadne do školy. V psychiatrickej správe sa uvádza, že podľa matky sa výrazne zhoršilo správanie maloletej. V domácnosti s nimi žije bývalý matkin priateľ, onkologický pacient, s ktorým maloletá nemá dobrý vzťah. Žijú v byte strýka, ktorému maloletá A. robí zle. Majú ísť na nové testy do CPaP, v minulosti matka už rozmýšľala nad diagnostickým centrom pre maloletú. Brat maloletej A. mal podobné problémy, matka mala popôrodnú laktačnú psychózu, biologický otec maloletej užíval alkohol. V správe Základnej školy N. O. v E. zo dňa 24.10.2024 sa uvádza, že v školskom roku 2023/2024 bola maloletá A. žiačkou 8. triedy, jej študijné výsledky boli veľmi slabé - prospech dostatočný (4), z matematiky robila opravnú skúšku s výsledkom dostatočný. V školskom roku 2023/2024 vymeškala 264 hodín, z toho 12 neospravedlnených. Prospech a dochádzku škola riešila s matkou maloletej, prístup maloletej k vyučovaniu a školským povinnostiam bol ľahostajný. V triede so spolužiakmi komunikovala, s vyučujúcimi málo, jej správanie však nebolo agresívne. V školskom roku 2024/2025 navštevovala maloletá 9. triedu, v septembri riadne nastúpila do školy, ale postupne začala vymeškávať školu, matka odôvodňovala neúčasť maloletej v škole rôznymi zdravotnými problémami. K 24.10.2024 mala maloletá vymeškaných 156 hodín, z toho 36 neospravedlnených. Matka v škole uviedla, že A. odmieta chodiť do školy, nerešpektuje ju, doma je veľmi agresívna, matka si s ňou nevie poradiť, chcela by ju umiestniť v liečebno-výchovnom zariadení. V správe vypracovanej MUDr. F. K., pediatrom maloletej A., zo dňa 04.11.2024 sa uvádza, že maloletá navštevuje ambulanciu v sprievode svojej matky, býva upravená, čistá, nie je podvyživená, avšak pediater ju vníma ako mierne problémové dieťa zo sociálne znevýhodneného prostredia, čo vyúsťuje do problémového správania, uzatvárania sa a agresívnym prejavom s potrebou psychiatrickej intervencie. Matka je podľa úsudku pediatra v starostlivosti snaživá a rešpektujúca pokyny. Jej starostlivosť o deti je však obmedzená tým, že rodina je neúplná, matka je samoživiteľka a materiálne zabezpečenie je pravdepodobne na hranici chudoby. Napriek náročnej situácii, v ktorej sa matka detí nachádza, hodnotí pediater jej prístup k deťom ako starostlivý a obetavý a na hranici možností, ktorými disponuje. Hodnotenie však vychádza len z krátkych rozhovorov pri návštevách v ambulancii. Počas vykonávaných opatrení oddelením sociálnoprávnej ochrany detí a sociálnej kurately v roku 2024 bolo zistené, že po smrti matkinho priateľa sa zintenzívnili úteky maloletej z domu, čo maloletá odôvodňuje tým, že sa bojí. Maloletá A. predpísanú pedopsychiatrickú liečbu užíva nepravidelne, vyčíta matke finančný nedostatok a z toho dôvodu je na matku agresívna. Kamarátov v škole ani v súkromí maloletá nemá, keď nie je v škole, matka nemá vedomosť, s kým a kde sa zdržiava. Matka sa obáva agresivity dcéry, chce ju umiestniť do špeciálno-výchovného zariadenia, ale maloletá nechce byť umiestnená, pred matkou sa vyjadrila, že si niečo urobí. Matkinho strýka maloletá síce vypočuje, ale tiež ho nerešpektuje, hoci on jej občas finančne pomáha. Najviac rešpektuje starého otca - otca matky, ale s týmto nie sú často v kontakte. V správe z psychiatrického vyšetrenia F. D. zo dňa 08.11.2024 sa uvádza, že na plánovanú kontrolu sa maloletá odmietla dostaviť, maloletá je vedená s diagnózami: porucha správania viazaná na vzťahy v rodine, porucha aktivity a pozornosti, iné problémy súvisiace so skupinou primárnej starostlivosti (alkoholizmus v R.A, laktačná psychóza matky). V správe z rediagnostického vyšetrenia zo 04.11.2024 konaného v CPaP v F., sa uvádza, že maloletá je z dôvodu výchovno-vzdelávacích ťažkostí klientkou ich centra, od školského roka 2020/2021 bola integrovaná ako žiak so zdravotným znevýhodnením – s poruchou aktivity a pozornosti. V závere správy je potvrdené, že A. je žiačkou so špeciálnymi výchovno-vzdelávacími potrebami - žiačkou so zdravotným znevýhodnením. Žiačke je potrebné vypracovať individuálny vyučovací plán, avšak bez redukcie učiva a v škole poskytnúť podporné opatrenia; uvedenú správu matka predložila kmeňovej škole maloletej. Maloletá A. počas
pohovoru na oddelení sociálnoprávnej ochrany detí a sociálnej kurately dňa 27.11.2024 uviedla, že svoju neprítomnosť v škole nevie presne odôvodniť, pravdepodobne preto, že sa jej ťažko učí, nevie sa pripraviť doma, nevie si zapamätať preberané učivo. Uvádza, že študijné výsledky sú 2-3, najťažšie sa jej učí matematika. V školskom kolektíve ani v dedine nemá kamarátov, iba vo Viedni, kde občas chodí ku krstnej matke, čo je približne raz za rok na jeden mesiac, ale inak s nimi neudržiava kontakt. Vo voľnom čase rada kolobežkuje, pozerá TV, používa mobil. Maloletá je v súčasnosti v 9. triede a o ďalšom štúdiu na strednej škole ešte neuvažuje. Svoju neúčasť na vyšetrení u pedopsychiatričky odôvodnila tým, že sa nestihla pripraviť na odchod, zaspala, ale nemá problém ísť v budúcnosti na uvedené vyšetrenie. S bratom má normálny vzťah, s matkiným strýkom má dobrý vzťah, vie sa s ním porozprávať, niekedy ho rešpektuje, niekedy od neho dostane peniaze. S matkiným otcom vychádza maloletá dobre, občas sa stretávajú. Vzťah s matkou je ako kedy, niekedy ju poslúchne, niekedy nie. Maloletej a matke bolo vysvetlené, čo vyplýva z neplnenia povinnej školskej dochádzky, tiež im bolo navrhnuté, že oddelenie sociálnoprávnej ochrany detí a sociálnej kurately podá odporúčanie na vykonávanie opatrení ambulantnou a terénnou formou v Centre pre deti a rodiny (ďalej len „CDR“) Malacky ako v akreditovanom subjekte. S uvedeným matka súhlasila. Spolupráca v CDR v Malackách s maloletou A. a jej rodinou začala v decembri 2024. V správe vypracovanej Základnou školou N. O. v E. dňa 18.02.2025 sa uvádza, že maloletá A. je žiačkou s poruchou aktivity a pozornosti a v škole má dlhodobo zabezpečený individuálny prístup s dodržiavaním podporných opatrení. V školskom roku 2024/2025 chodila do školy len v septembri, aj tam mala vymeškané hodiny ospravedlnené matkou zo zdravotných dôvodov, od októbra 2024 do školy nechodí, matka jej dochádzku nedokáže zabezpečiť. Na polročnom vysvedčení mala 238 ospravedlnených a 204 neospravedlnených hodín. Matka do školy nosí ospravedlnenky z čakárne od lekára a zakaždým sľúbi, že maloletá už do školy príde; ak by po takom dlhom čase maloletá prišla do školy, je jej k dispozícii špeciálna pedagogička. Z dôvodu neprítomnosti v škole mala Diana všetky predmety na polročnom vysvedčení neklasifikované. V správach CDR v Malackách o vykonávaní opatrení ambulantnou a terénnou formou s rodinou maloletej A. sa uvádza, že v rámci spolupráce je maloletá A. v kontakte s pracovníkmi centra odmietavá, pôsobí uzavreto, počas stretnutí má na hlave čiapku, neudržiava očný kontakt, neodpovedá na položené otázky. Komunikácia medzi matkou a dcérou je negatívna, Diana je drzá a neúctivá, počas rozhovoru opakovane naznačovala brachiálny útok na matku. Podľa matky maloletá A. niekoľkokrát verbalizovala suicidálne myšlienky. Pracovníci CDR opakovane na matku apelovali, aby zabezpečila pre maloletú pedopsychiatrické vyšetrenie, dodržiavanie predpísanej psychiatrickej liečby, aby neodkladne zabezpečila psychoterapiu pre maloletú A.. Ďalej bolo matke odporúčané, aby zapracovala na dôslednosti pri stanovení hraníc a pravidiel pre maloletú a následne aj dodržanie dôsledkov v prípade ich porušenia maloletou. Matka maloletej opakovane avizovala nezvládanie Dianinho správania, v domácnosti prichádza k verbálnym aj fyzickým útokom, maloletá A. už niekoľkokrát verbalizovala suicidálne myšlienky. Matka opakovane rozpráva o potrebe umiestnenia maloletej A. do špeciálno-výchovného zariadenia, s čím sa stotožňujú aj poverení pracovníci CDR Malacky. V správe sa ďalej uvádza, že z doterajšej spolupráce s rodinou vyplýva, že situácia v rodine je vážna až ohrozujúca. Dňa 05.03.2025 sa na ÚPSVaR Malacky dostavila matka maloletej a uviedla, že s maloletou A. má naďalej problémy, maloletá jej nedávno povedala, že keď bude matka spať, niečo jej urobí, následne tvrdenie vyvrátila s tým, že matku len skúšala. Maloletá A. naďalej nechodí do školy, matku nerešpektuje, neužíva predpísanú medikamentóznu liečbu, ktorú jej matka dáva nasilu, matka už nevládze. Dňa 04.03.2025 bola do domácnosti privolaná policajná hliadka ml. A. B., bratom maloletej A., ktorý hliadke uviedol, že ho sestra napadla po spoločnej hádke - hodila po ňom sponku, čím mu skoro zasiahla oko; policajti matku usmernili, aby išla uvedené nahlásiť na ÚPSVaR Malacky. Matka s maloletou A. pravidelne navštevuje CPaP Malacky, najbližší naplánovaný termín majú 07.03.2025. Matka má obavu o svoj aj A. život, nakoľko sa maloletá mala vyjadriť, že si zoberie nôž a niečo si spraví, potom povedala, že to tak nemyslela. Na základe vyššie uvedeného a naďalej pretrvávajúceho neadekvátneho správania maloletej ÚPSVaR Malacky v marci 2025 inicioval umiestnenie maloletej A. do špeciálno-výchovných zariadení typu diagnostického centra pobytovou formou, ale z dôvodu naplnených kapacít centier nebolo možné maloletú prijať. V záverečnej správe CDR v Malackách o vykonávaní opatrení ambulantnou a terénnou formou s rodinou maloletej A. sa uvádza, že matka informovala pracovníkov CDR o tom, že maloletá A. od marca začala chodiť do školy, v apríli 2025 má naplánované psychiatrické vyšetrenie; spolupráca s rodinou bola ukončená v marci 2025. V správe z psychiatrického vyšetrenia F. D. zo dňa 11.04.2025, sa uvádza, že maloletá sa na kontrolu stavu spolu s matkou dostavila, naďalej je vedená s diagnózami: porucha správania viazaná na vzťahy v rodine, porucha aktivity a pozornosti, primárna nočná enuréza, iné problémy súvisiace so skupinou primárnej starostlivosti (alkoholizmus v R.A, laktačná psychóza
matky). Odporúča sa spolupráca s CPaP a pri pokračovaní behaviorálnych ťažkostí zvážiť umiestnenie do výchovného a režimového zariadenia (DC, LVS). Základná škola N. O. G. E. v júni 2025 informovala UPSVaR Malacky, že maloletá A. v apríli 2025 chodila do školy, ale v máji už opätovne veľa vymeškávala. V 2. polroku vymeškala celkovo 348 vyučovacích hodín, z toho 85 ospravedlnených a 263 neospravedlnených. A. na žiadnu strednú školu (učňovku) nevzali, maloletá 9. triedu neukončí, bude ju opakovať. Škola sa obáva, že situácia sa bude opakovať a A. do školy nebude chodiť. Navrhujú umiestnenie maloletej A. vo výchovnom zariadení. Maloletá potrebuje mať nastolený režim, aby ukončila 9. triedu a dostala sa ďalej do školy. Doma sa jej to nepodarí, mama je zo situácie zúfalá, A. ju vôbec nerešpektuje, je na ňu agresívna. Počas sociálnych šetrení vykonávaných v rodine maloletej A. zo strany ÚPSVaR Malacky matka opätovne uvádzala výchovné problémy a poruchy správania maloletej, a to pretrvávajúcu verbálnu aj fyzickú agresivitu, dlhodobé neplnenie si povinnej školskej dochádzky, nerešpektovanie autorít. Maloletá mala suicidálne myšlienky, neužívala predpísanú medikamentóznu liečbu, ktorú jej matka dávala nasilu. Matka opakovane žiadala ÚPSVaR Malacky o riešenie situácie maloletej A. umiestnením v diagnostickom centre. Vzhľadom na situáciu v rodine a s poukazom na vyššie uvedené oddelenie sociálnoprávnej ochrany detí a sociálnej kurately ÚPSVaR Malacky oslovilo Diagnostické centrum J., ktoré súhlasilo s prijatím maloletej do ich zariadenia od 25.08.2025 na základe vykonateľného súdneho rozhodnutia o neodkladnom opatrení. Dňa 14.08.2025 ÚPSVaR Malacky vykonal ohlásené sociálne šetrenie v prirodzenom rodinnom prostredí, kde bola prítomná maloletá A. spolu s matkou, kedy im bolo oznámené, že vzhľadom na pretrvávajúce problémy u maloletej ÚPSVaR Malacky podá na Okresný súd Malacky návrh na umiestnenie maloletej do DC J.. Matke aj maloletej boli podané informácie o priebehu umiestnenia a pobyte v diagnostickom centre. Matka s umiestnením maloletej súhlasila. Maloletá počas našej prítomnosti bola negatívne nastavená, agresívne sa správala k matke, úradu uviedla, že do diagnostického centra nenastúpi. Matke aj maloletej A. bolo vysvetlené, že rozhodnutie súdu musia rešpektovať a riadiť sa ním. Dňa 15.08.2025 úrad telefonicky aj emailom kontaktovala matka maloletej A. s tým, že prehodnotila svoje rozhodnutie zo dňa 14.08.2025 a nateraz nesúhlasí s umiestnením maloletej A. do Diagnostického centra v J.. Vzhľadom k tomu, že opatrenia sociálnoprávnej ochrany detí a sociálnej kurately, ktoré v predmetnej veci realizoval ÚPSVaR Malacky, ako ani výchovné a podporné opatrenia realizované zo strany základnej školy a Centra pre deti a rodiny Malacky v prípade maloletej Diany nesplnili svoj účel a u maloletej nenastala v dôsledku nich korekcia jej správania a konania, čo výrazne negatívne ovplyvňuje celú situáciu v rodine, vyhodnotili zainteresované a vzájomne kooperujúce subjekty participujúce na prípade maloletej, že je v jej záujme, aby absolvovala diagnostický proces pobytovou formou. Napriek nesúhlasu matky so zaradením maloletej do diagnostického procesu, ktorý súvisí s jej obavou z prevozu maloletej do zariadenia kvôli jej agresivite a odporu, ako aj s verbalizovanou obavou zo straty príjmu v podobe štátnych sociálnych dávok, ktoré na maloletú poberá v podobe prídavkov na deti, ÚPSVaR Malacky konštatuje, že poruchy správania a výchovné problémy u maloletej sú tak závažného charakteru, že prezentované obavy matky nemôžu byť prioritou pred elimináciou ohrozenia priaznivého psychického, fyzického a sociálneho vývinu a korekciou správania maloletej prostredníctvom odborného diagnostického procesu. 3. K návrhu doložil navrhovateľ rodný list maloletej, email z DC J.- prijatie maloletej do zariadenia, úradný záznam zo dňa 15.08.2025, záznamy zo sociálneho šetrenia v rodine zo dňa 14.08.2025 a 13.11.2024, správy ZŠ E. zo dňa 19.06.2025 a 18.02.2025, lekárskej správy z psychiatrickej ambulancie NÚDCH Bratislava zo dňa 11.04.2025, 08.11.2024 a 15.10.2024, správu pediatrickej ambulancie oddelenia urgentného príjmu NÚDCH Bratislava zo dňa 15.10.2024, priebežnú a záverečnú správu CDR Malacky zo dňa 19.02.2025 a 31.03.2025, úradné záznamy UPSVaR Malacky zo dňa 16.10.2024, 27.11.2024 a 05.03.2025, správy CPaP Malacky z rediagnostického vyšetrenia zo dňa 29.10.2024 a 04.11.2024, . 4. Dňa 18.08.2025 bolo súdu doručené vyjadrenie matky maloletej k návrhu na nariadenie neodkladného opatrenia – žiadosť o zrušenie ochranného liečenia, v ktorom matka uvádza, že nechce, aby bola maloletá umiestnená do diagnostického centra J., je si vedomá diagnóz maloletej, ale chce aby maloletá zotrvala v jej starostlivosti. Snaží sa s dcérou problémy riešiť a preto nevidí dôvod na jej umiestnenie do diagnostického centra, chce naďalej využívať ambulantnú formu starostlivosti o maloletú na pedopsychiatrii. Poukázala na to, že spolupracuje s úradmi aj lekármi a chce, aby bolo maloletej lepšie. 5. Podľa § 324 ods. 1 Civilného sporového poriadku (ďalej len „CSP“), pred začatím konania, počas konania a po jeho skončení súd môže na návrh nariadiť neodkladné opatrenie.
6. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 7. Obsah neodkladného opatrenia je definovaný v ustanovení § 325 ods. 2 CSP, tento však nie je taxatívne daný. Podľa § 325 ods. 2, písm. d) CSP, neodkladným opatrením možno strane uložiť najmä, aby niečo vykonala, niečoho sa zdržala alebo niečo znášala. 8. Podľa § 326 ods. 1 a ods. 2 CSP, v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. K návrhu musí navrhovateľ pripojiť listiny, na ktoré sa odvoláva. 9. Podľa § 329 ods. 1 prvej vety CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. 10. Podľa § 336 ods. 1 CSP, ak súd nariadi neodkladné opatrenie pred začatím konania, môže vo výroku uznesenia uložiť navrhovateľovi povinnosť podať v určitej lehote žalobu vo veci samej. Súd túto povinnosť neuloží najmä vtedy, ak je predpoklad, že neodkladným opatrením možno dosiahnuť trvalú úpravu pomerov medzi stranami. 11. Podľa § 361 Civilného mimosporového poriadku (ďalej len „CMP“), súd nariadi neodkladné opatrenie aj vtedy, ak to vyžaduje verejný záujem. 12. Podľa § 363 CMP, súd môže aj bez návrhu zrušiť nariadené neodkladné opatrenie, ak sa zmenia pomery alebo ak odpadli dôvody, pre ktoré bolo nariadené. 13. Podľa § 367 ods. 1 CMP., neodkladným opatrením môže súd nariadiť, aby ten, kto má maloletého dočasne pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. 14. Podľa § 367 ods. 2 CMP, ak súd neodkladným opatrením nariadi odovzdanie maloletého do starostlivosti zariadenia na výkon rozhodnutia súdu, určí zároveň čas trvania neodkladného opatrenia, a to najdlhšie na šesť mesiacov. 15. Podľa § 367 ods. 3 CMP, o návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. 16. Podľa § 367 ods. 4 CMP, uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 17. Podľa § 367 ods. 7 CMp, súd zruší neodkladné opatrenie, ak sa zmenia pomery alebo ak odpadli dôvody, pre ktoré bolo nariadené. 18. Podľa § 121 ods. 1 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov, diagnostické centrum poskytuje diagnostickú, psychologickú, psychoterapeutickú, výchovno-vzdelávaciu starostlivosť deťom na základe a) žiadosti zákonného zástupcu dieťaťa, b) neodkladného opatrenia súdu podľa osobitného predpisu, c) rozhodnutia súdu o uložení výchovného opatrenia. 19. Neodkladné opatrenie je svojím charakterom výnimočným prostriedkom súdnej ochrany smerujúcim k úprave pomerov a umožňuje rýchle a pružné riešenie takej situácie, keď je potrebný okamžitý zásah súdu v záujme rýchlej a účinnej ochrany práv a oprávnených záujmov dotknutých osôb. Základným predpokladom pre nariadenie neodkladného opatrenia je existencia potreby bezodkladnej úpravy pomerov, teda ak je splnený predpoklad naliehavosti požadovanej úpravy a je nevyhnutný okamžitý zásah súdu. Dôvod na nariadenie neodkladného opatrenia musí existovať v čase, keď súd
o neodkladnom opatrení rozhoduje. Posúdenie bezodkladnosti úpravy pomerov je na úvahe súdu, pričom je potrebné starostlivo zvážiť dôsledky, ktoré pre účastníkov konania nariadením neodkladného opatrenia môžu nastať. 20. Neodkladné opatrenia neprejudikujú práva ani jedného z účastníkov a ani práva tretích osôb a svoje opodstatnenie strácajú, keď súd poskytne ohrozeným alebo porušeným právam definitívnu ochranu. Z povahy neodkladných opatrení vyplýva, že nebudú zisťované všetky skutočnosti, ktoré by mal súd inak zistené, ak by mal vo veci vydať konečné rozhodnutie. Pri prijímaní takéhoto opatrenia prevláda požiadavka rýchlosti konania nad úplným preukázaním uplatneného nároku. Rozhodné skutočnosti (predovšetkým nárok sám) nemusia byť spoľahlivo preukázané. K nariadeniu neodkladného opatrenia stačí, ak sú rozhodné skutočnosti aspoň osvedčené, t. j. ak sa javia aspoň pravdepodobnými, a teda umožňujú záver o pravdepodobnosti nároku, ktorému má byť poskytnutá súdna ochrana. Miera osvedčenia sa riadi danou situáciou, najmä naliehavosťou jej riešenia. 21. V konaní vo veciach starostlivosti súdu o maloleté deti je účelom neodkladného opatrenia v prvom rade ochrana maloletých detí. Záujem maloletého dieťaťa je vždy prvoradý (čl. 3 Dohovoru o právach dieťaťa, čl. 24 ods. 2 Charty základných práv Európskej únie, čl. 5 Zákona o rodine). Medzi záujmami dieťaťa a rodičov musí byť zachovaná rovnováha, pričom pri hľadaní tejto rovnováhy musí byť osobitný význam venovaný najvyšším záujmom dieťaťa, ktoré môžu prevažovať nad záujmami rodiča (Uznesenie ÚS SR sp. zn. I. ÚS 379/2010). 22. Neodkladné opatrenie v konaní starostlivosti súdu o maloleté deti je namieste vtedy, ak riešenie situácie maloletého dieťaťa neznesie odklad, t. j. keď je bezprostredne ohrozená jeho výživa alebo výchova, ak musí byť okamžite vyňaté z doterajšieho výchovného prostredia, prípadne ide o iné dôležité záujmy maloletého, ktoré vyžadujú okamžitý zásah súdu. 23. Súd po oboznámení sa s návrhom a jeho prílohami a vykonanom dokazovaní v rozsahu nevyhnutnom na rozhodnutie o neodkladnom opatrení dospel k záveru, že návrh na nariadenie neodkladného opatrenia je dôvodný. Skutočnosti uvádzané navrhovateľom a vyplývajúce z navrhovateľom doložených správ o maloletej, ktoré tvrdenia navrhovateľa dostatočne osvedčujú, odôvodňujú, aby bola maloletá bezodkladne vyňatá z rodinného prostredia a umiestená do špecializovaného centra, za účelom potrebnej diagnostiky problematického správania maloletej. Matka maloletej výchovu maloletej dlhodobo nezvláda a ani za pomoci intervencie zainteresovaných subjektov nedokáže zabezpečiť korekciu nežiadúceho správania maloletej. Maloletá odmieta chodiť do školy, škola zaznamenala vysoký počet zameškaných hodín maloletej, dôsledkom čoho je opakovanie deviateho ročníka školskej dochádzky maloletou, je tu dôvodná obava, že maloletá bude model svojho správania opakovať. Okrem toho maloletá nerešpektuje matku ani v otázkach predpísanej liečby, liečbu odmieta, matka v domácich podmienkach nie je schopná maloletej vysvetliť účel liečby a dôsledky nedodržiavania a neužívania predpísaných liekov, čo je zvýraznené agresivitou maloletej voči matke a prejavmi (vyhrážkami) jednak suicidálneho charakteru, jednak brachiálneho charakteru voči matke. Matka a ani širšia rodina si s pretrvávajúcimi výchovnými problémami maloletej poradiť nevie, matka síce verbalizuje žiadosti o pomoc s umiestnením maloletej do zariadenia, avšak neskôr (otázka je, či pod nátlakom maloletej) svoj súhlas s dobrovoľným (aj nariadeným) pobytom maloletej v diagnostickom zriadení odvolala. z dôvodu negatívnej reakcie maloletej na jej umiestnenie. 24. Keďže doposiaľ vykonané opatrenia sociálnoprávnej ochrany detí neviedli k náprave v návrhu opísaného problémového správania maloletej, stotožňujúc sa s dôvodmi podaného návrhu, súd s ohľadom na najlepší záujem maloletej nariadil matke odovzdať maloletú do starostlivosti diagnostického centra, čím bude zabezpečené, že maloletá bude môcť čo najskôr absolvovať komplexný diagnostický proces pobytovou formou a dostane sa jej tak adekvátnej odbornej pomoci. Na základe vykonanej odbornej diagnostiky bude následne možné zvážiť potrebu prípadných ďalších opatrení v záujme maloletej či už zo strany ÚPSVaR alebo súdu. 25. Súd v súlade s ust. § 367 ods. 2 CMP obmedzil čas trvania neodkladného opatrenia, a to na obdobie troch mesiacov od dňa jeho nariadenia, čo je primeraný čas na realizovanie diagnostického procesu u maloletej. Zároveň platí, že ak sa zmenia pomery alebo odpadnú dôvody, pre ktoré bolo neodkladné opatrenie nariadené, napr. tým že sa v priebehu diagnostického procesu zistí, že pobyt v uvedenom
zariadení nie je už naďalej namieste, súd môže neodkladné opatrenie zrušiť aj pred uplynutím času jeho trvania. 26. O trovách konania súd rozhodol v zmysle ustanovenia § 52 Civilného mimosporového poriadku, podľa ktorého žiaden z účastníkov nemá nárok na náhradu trov konania, ak tento zákon neustanovuje inak. Poučenie: Proti tomuto uzneseniu je možné podať odvolanie v lehote 15 dní odo dňa jeho doručenia na Okresnom súde Malacky, písomne, trojmo. Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. V odvolacom konaní možno uvádzať nové skutkové tvrdenia a predkladať nové dôkazné návrhy. Ak povinný dobrovoľne nesplní, čo mu ukladá vykonateľné rozhodnutie a ide o rozhodnutie vo veciach starostlivosti o maloletého, styku s maloletým alebo inej ako peňažnej povinnosti vo vzťahu k maloletému, môže oprávnený podať návrh na nariadenie výkonu rozhodnutia, ktorý môže byť uskutočnený spôsobom ust. zákonom č. 161/2015 Z.z. Civilný mimosporový poriadok (§ 370 a nasl. CMP).

Zdroj: KAUZIS.SK – https://www.kauzis.sk/judikatura/r/ECLI:SK:OSMA:2025:1625201775.2 (dáta aktuálne k 12. 11. 2026). Záväzné je znenie zverejnené súdom.




